**彭德**（英文：**Kenneth Myer Arthur Barnett**，1911年3月19號—1987年10月24號）係前港英官員兼漢學者，響1959年至1970年出任人口調查處處長（1967年改叫政府統計處處長），另外佢仲曾經出任新界民政署長、市政局主席。

經歷
--

### 早年

彭德響倫敦克里克伍德出世，老豆叫Arthur Barnett，而阿媽叫Amy Barnett。彭德早年入讀磨坊山學校，期間佢曾經參加中量級拳擊比賽、欖球同埋曲棍球等等運動。之後，佢升讀劍橋大學國王學院，響1932年以文學士嘅身份畢業，響1936年獲政府授做文學碩士。

### 官員生涯

1934年，彭德以官學士嘅身份，正式加入港英政府，隨即畀人派去潔淨局做行政助理，響1937年調去做九龍巡理府。1940年，佢調去做戰時稅務專員，第二年先係出任試委員會委員，之後又做返潔淨局行政助理。同年12月爆發香港攻防戰，而彭德畀人調去香港義勇防衞軍第四炮兵連做中尉。十幾日後香港淪陷，彭德畀日軍捉到。佢首先畀人坐監響亞皆老街集中營，之後佢轉去深水埗拘留營。期間，彭德響食物問題上面曾經直接同紅十字會駐香港代表講，因而違反咗日軍對戰俘嘅規則，彭德因為咁而畀日軍打，但係戰俘嘅食物問題上面因為呢件事就有所改善。

1945年，日本宣佈無條件抗降，彭德出獄，畀政府任命做第三突擊旅上尉，同東江縱隊合作，負責管理九龍、荃灣、屯門、西貢、清水灣同埋離島，維持治安。除咗維持治安之外，彭德仲有份起嘢，就好似西貢公路，就係佢同海軍中尉約翰波遲（英文：John Wynne-Potts）一齊起嘅。

響1946年，港英政府正式恢復運作，之後彭德分別響1947年至1948年同埋1951年至1952年期間，兩次做助理輔政司，仲響1949年一度出任助理財政司同埋社會福利署署長。響做助理財政司期間，佢有份禁止炒黃金，試過因為呢條問題而同金銀首飾業商會傾點樣應對。

1951年，彭德轉做市政局主席，期間遇上有好多中國大陸嘅人走難落嚟香港，令到人口幾何式咁增加，而佢哋又周圍起木屋（冇地方住，佢哋咪周圍起，起碼有地方瞓），而彭德為咗處理木屋問題，下令起徙置區。1952年，佢制定咗一套解決住屋問題嘅計劃，計劃入面佢提議響全香港分19個徙置區，安置班難民，批准難民響徙置區度起木屋；佢仲希望可以響1954年拆嗮所有木屋；另外佢仲要求起一個組織監管徙置區。同年4月，九龍仔大坑西發生大火，於是彭德響同年11月將嗰班災民安置到東頭同埋土瓜灣。

1953年，彭德計劃擴建當時啱起完冇耐嘅荔枝角平房區，咁做係為咗收容當時因為要起長沙灣街市而迫住要搬屋嘅市民。佢將住響平房區嘅人搬去何文田文華村，批准佢哋響文華村重新起過間平房，又畀佢哋響屋入面做小型工廠，仲將文華村入面唔合格嘅木屋重建。同一時間，佢又為東頭起基本生活設施。同年12月，發生石硤尾大火，有大約五萬八千人一夜之間無家可歸，之後彭德清拆石硤尾一帶嘅木屋，並原址起咗有兩層高嘅平房去安置佢哋。

1954年，彭德畀人調去做新界民政署長。

### 晚年

1970年，彭德辭去政府統計處處長呢份工，正式退休，一共為港英政府服務三十七年，而香港會等等團體都有為佢餞行。響離開香港個日，彭德一家人響啟德機場受到佢嘅同事同埋老友送別。退休之後，彭德分別畀人派去馬拉維同埋孟加拉，幫聯合國做人口統計。

後嚟，彭德搬去白金漢郡安享晚年。1987年10月24號，彭德響白金漢郡過身，終年七十六歲。

屋企
--

彭德響1946年娶咗小學老師王慶琛（英文：Joan Hing-sam Wong）做老婆。王慶琛係湖南保靖人，老豆係東北軍阿頭王化南。兩公婆生咗一個女，叫彭世珍（英文：Ruby Shai-chan Barnett），彭世珍曾經響香港同埋愛爾蘭讀書，之後成功做咗律師。

貢獻同埋影響
------

彭德對粵語、桂林話同埋客家話都好熟悉，另外佢亦熟悉20種唔同嘅語言。

佢曾經去大嶼山玩期間，發現咗石圓環。

### 學術研究

攷
-

1. ↑  *Census Returns of England and Wales, 1911*. The National Archives of the UK. 1911. p. 127.
2. 1 2  *Hong Kong Who's who*. 1973. p. 24.
3. ↑  *The Dominions Office and Colonial Office List Comprising Historical and Statistical Information Respecting the Overseas Dominions and Colonial Dependencies of Great Britain*. 649. 1940.
4. ↑  *The Dominions Office and Colonial Office List Comprising Historical and Statistical Information Respecting the Overseas Dominions and Colonial Dependencies of Great Britain*. 1940. p. 649.
5. ↑  "Hong Kong Government Reports Online". *sunzi.lib.hku.hk*. 喺2020-09-01搵到.
6. 1 2  "Hong Kong War Diary". *web.archive.org*. 2020-04-14. 歸檔時間2020-04-14. 喺2020-09-01搵到.`{{cite web}}`: CS1 maint: bot: original URL status unknown (link)
7. ↑  *Hong Kong's war crimes trials*. Linton, Suzannah, (第First edition版). Oxford, United Kingdom. ISBN 978-0-19-165297-4. OCLC 867630837. `{{cite book}}`: `|edition=` has extra text (help)CS1 maint: extra punctuation (link) CS1 maint: others (link)
8. 1 2  Chan, Sui-jeung.; 陳瑞璋. (2012). *Dongjiang zong dui : kang zhan qian hou de Xianggang you ji dui*. Xianggang: Xianggang da xue chu ban she. ISBN 978-988-8083-97-8. OCLC 780132941.
9. ↑  Hamilton, Geoffrey Cadzow (1969). *Government Printer at the Government Press*.
10. ↑  *Barnett retiring soon*. South China Morning Post. 1969.
11. ↑  *AN EXPLAINED PRESS FREEDOM QUESTION CABLE RATES*. South China Morning Post. 1949.
12. ↑  *GOVERNMENT PLANS EXPLAINED BY URBAN COUNCIL CHAIRMAN*. South China Morning Post. 1952.
13. ↑  *Mr Barnett Declared War On Racketeers*. South China Morning Post. 1952.
14. ↑  *OVER 100 NON-ELIGIBLE FAMILIES TRY TO OBTAIN BENEFITS*. 1959.
15. 1 2 3  *RESETTLEMENT AREAS: INHABITANTS ENCOURAGED TO START LIGHT INDUSTRY*. 1953.
16. ↑  *SQUATTERS IN COLONY: STEADY PROGRESS MAINTAINED IN TASK OF RESETTLEMENT*. 南華早報. 1954.
17. ↑  *Mr Barnett Now N.T. District Commissioner*. 1954.
18. ↑  *Fare well dinner for Mr Barnett*. South China Morning Post. 1970.
19. ↑  *Barnett bade farewell*. South China Morning Post. 1970.
20. 1 2 3 4  "Wayback Machine" (PDF). *web.archive.org*. 2020-08-23. 歸檔時間2020-08-23. 喺2020-09-01搵到.`{{cite web}}`: CS1 maint: bot: original URL status unknown (link)
21. ↑  *COMING WEDDING*. South China Morning Post. 1946.
22. ↑  *GRADUATES AS BARRISTER*. South China Morning Post. 1947.